Flugvél ungverska flugfélagsins Wizz air varð að lenda á flugvellinum í Stafangri í Noregi í morgun eftir að karlmaður á sjötugsaldri sem sagður er íslenskur reyndi að brjóta sér leið inn í flugstjórnarklefa vélarinnar . Þetta kemur fram í frétt norska miðilsins TV 2 . Í fréttinni kemur fram að flugmenn vélarinnar hafi séð sig tilneydda til að tilkynna að verið væri að reyna að ræna vélinni og gafst þeim leyfi til að lenda vélinni á umræddum flugvelli . Lögreglumenn handtóku manninn á vellinum . Talið er að maðurinn hafi verið undir áhrifum áfengis en vélin var á leið til Keflavíkur frá Ungverjalandi . Þó nokkur viðbúnaður var á flugvellinum , þar sem bæði slökkvilið og lögregla biðu vélarinnar . Lögreglan í Stafangri segir að málið sé nú til rannsóknar en aðdragandi málsins liggur ekki ljós fyrir . Engan sakaði og er vélin nú á leið til Keflavíkur . Áhöfn vélarinnar kom böndum á manninn áður en honum tókst að ræna vélinni .